
Referat de aprobare

Obiect: elaborarea şi promovarea unui proiect de ordin pentru modificarea anexei la Ordinul ministrului mediului, apelor și pădurilor nr. 800/2026 privind aprobarea cotelor de recoltă pentru specia căprior (Capreolus capreolus) pentru perioada mai 2026 – 30 aprilie 2027
În temeiul prevederilor art. 6 alin. (1) lit. f) din Legea vânătorii şi a protecției fondului cinegetic nr. 407/2006, cu modificările și completările ulterioare, Ministerul Mediului, Apelor și Pădurilor a emis Ordinul nr. 800/2026 privind aprobarea cotelor de recoltă pentru specia căprior (Capreolus capreolus) pentru perioada 01 mai 2026 – 30 aprilie 2027
În urma verificărilor efectuate de către Garda Forestieră Națională la Asociația Județeană a Vânătorilor și Pescarilor Sportivi Galați, în baza Planului de control nr. 3238/27.05.2026, a fost întocmit Raportul de control nr. 4340/10.07.2026.

Prin scrisoarea nr. 4744/29.07.2026, în baza Raportului anterior menționat, motivat de deficiențele constatate cu privire la realizarea evaluării la specia căprior și a modului de întocmire a documentelor aferente acestei operațiuni, s-a propus Ministerului Mediului, Apelor și Pădurilor anularea cotei de recoltă aprobată prin Ordinul MMAP nr. 800/2026 la specia căprior pe fondurile cinegetice gestionate de  AJVPS Galați.

Propunerea GFN are la bază prevederile art. 13 din Contractul cadru de gestionare al cărui model a fost aprobat prin Ordinul MADR nr. 219/2008, cu modificările și completările ulterioare, care prevede că:
”Articolul 13 În situația în care se constată că evaluarea efectivelor speciilor de faună cinegetică ce populează fondul cinegetic nu s-a efectuat conform instrucțiunilor în vigoare și nu mai este posibilă refacerea acesteia, administratorul nu aprobă cota de recoltă sau o anulează pe cea aprobată, pentru una sau mai multe specii de faună de interes cinegetic de pe acest fond cinegetic, după caz.”

Motivat de faptul că Ordinul MMAP nr. 800/2026 a intrat în circuitul civil, pentru punerea in aplicare a propunerilor GFN este necesară emiterea unui ordin pentru modificarea Anexei la Ordinul MMAP nr. 800/2026 în sensul neaprobării de cote de recoltă (cotă ”zero” ) pe fondurile cinegetice gestionate de către AJVPS Galați.

Menționăm că AJVPS Galați gestionează un număr de 25 fonduri cinegetice pe care au fost aprobate a se recolta un număr de 218 exemplare de căprior.

Ulterior publicării în Monitorul Oficial al României a Ordinului MMAP nr. 800/2026, Garda Forestieră Brașov a sesizat și solicitat MMAP corectarea gestionarului înscris în anexa ordinului la pozițiile 357 și 358. Această solicitare este justificată printr-o eroare materială de tehnoredactare a propunerilor de cote care au fost transmise la minister.
Totodată, MMAP a mai fost sesizat de către GF Ploiești cu privire la existența unei erori de redactare în ceea ce privește denumirea gestionarului fondului cinegetic nr. 25 Sinaia din județul Prahova.

Având în vedere cele prezentate, pentru punerea în aplicare a măsurilor dispuse prin Raportul nr. 4340/10.07.2026 al Gărzii Forestiere Naționale, precum și pentru corectare erorilor sesizate de către GF Brașov și GF Ploiești, în temeiul art. 6 alin. (1) lit. f) și alin. (4) din Legea vânătorii şi a protecției fondului cinegetic nr. 407/2006, cu modificările și completările ulterioare, a fost elaborat proiectul de Ordin al ministrului mediului, apelor și pădurilor pentru modificare anexei la Ordinul ministrului mediului, apelor și pădurilor nr. 800/2026 privind aprobarea cotelor de recoltă pentru specia căprior (Capreolus capreolus) pentru perioada mai 2026 – 30 aprilie 2027, pe care îl supunem avizării și aprobării.
   Director

Anca CRĂCIUNAȘ
Pițu Virgil
 
03.08.2026

